**Plan i program rada Ustanove za 2022.godinu**

Plan i program rada za 2022. godinu temeljna je smjernica svim stručnim radnicima u daljnjem radu, kako bi kroz uvid i razumijevanje trenutne situacije, identifikaciju izazova i potreba omogućio kvalitetniji rad cjelokupnom multidisciplinarnom timu Doma.

U Zadru, siječanj 2022.

Misija

Individualnim pristupom svakom korisniku omogućiti osjećaj prihvaćenosti i pripadnosti te poticati i osnaživati sposobnosti i vještine korisnika, uz podršku obitelji i senzibiliziranje lokalne zajednice

Vizija

Kontinuirana optimizacija kvalitete života korisnika uz pružanje odgovarajuće stručne pomoći koja omogućuje postizanje što veće samostalnosti korisnika pritom uvažavajući njihova ljudska prava i individualne potrebe

Sadržaj

[1. Povijest 4](#_Toc95478007)

[2. Organizacija i ustroj 5](#_Toc95478008)

[2.1. Djelatnost 5](#_Toc95478009)

[2.2. Unutarnji ustroj i broj radnika 5](#_Toc95478010)

[2.2.1. Broj radnika 6](#_Toc95478011)

[2.2.2. Suradnja 8](#_Toc95478012)

[2.2.3. Volonterstvo 9](#_Toc95478013)

[2.3. Kapaciteti 9](#_Toc95478014)

[3. Socijalne usluge Doma 10](#_Toc95478015)

[3.1. Institucionalne usluge 10](#_Toc95478016)

[3.1.1. Smještaj 10](#_Toc95478017)

[3.1.2. Dnevni boravak 12](#_Toc95478018)

[3.2. Izvaninstitucionalne usluge 13](#_Toc95478019)

[3.2.1. Služba pomoći i njege u kući 13](#_Toc95478020)

[3.2.2. Dostava obroka 13](#_Toc95478021)

[3.2.3. Psihosocijalna podrška 13](#_Toc95478022)

[3.2.4. Halo pomoć 14](#_Toc95478023)

[3.2.5. Posudionica medicinskih pomagala 14](#_Toc95478024)

[4. Stručni rad 15](#_Toc95478025)

[4.1. Stručna tijela 15](#_Toc95478026)

[4.2. Stručni radnici 16](#_Toc95478027)

[4.2.1. Sadržaj rada 16](#_Toc95478028)

[4.3. Rad s korisnicima 20](#_Toc95478029)

[4.4. Organizacija života u Domu 22](#_Toc95478030)

[4.5. Organizacija života u Dnevnom boravku 24](#_Toc95478031)

[5. Projekti 27](#_Toc95478032)

[5.1. Moć osjetila 27](#_Toc95478033)

[5.2. Unapređivanje infrastrukture 28](#_Toc95478034)

[6. Planirane investicije 29](#_Toc95478035)

# Povijest

Od svog osnutka 1883. godine Dom se bavi istom djelatnošću i radi u istoj zgradi.

Nedostatak ustanove koja bi pružila adekvatnu skrb za ljude u potrebi naveo je milosrdne građane da ustupe ostavštine i daju poprilične priloge kako bi napokon osvanulo toliko traženo utočište. Zahvaljujući velikodušnom poklanjanju kuće kod samostana Sv. Frane, omogućeno je osnivanje privremenog utočišta pod upravom Javne dobrotvornosti. Pored Utočišta, bile su ruševine zgrada koje su pripadale Bratovštini Sv. Frane od špilje među kojima i crkvica sagrađena 1668. godine. Bratovština i crkva prestali su djelovati 1808., a zgrade su dalje koristile vojne vlasti. Kada su ih vojne vlasti vratile samostanu Sv. Frane 1882. godine, Javna dobrotvornost je dala najpovoljniju ponudu za kupnju. Tako je sagrađeno novo Utočište koje se sastojalo od prizemlja i prvog kata od dvije zgrade povezane središnjim dijelom: širokim dvorištem i zapadnim vrtom. U jednoj zgradi u prizemlju bila je spavaonica s ambulantom i prostorijama za žene. U drugoj zgradi je u prizemlju bila kuhinja, ostava, blagovaonica, a na prvom katu sobice za redovnice koje su vodile ustanovu i dvorana za molitve. Između dvije zgrade nalazilo se prostrano dvorište, a zapadno od zgrada vrt s pekarnicom i prostorom za lug. Cisterna uz pomoć pumpe opskrbljivala je vodom kuhinju ustanove.

Kao važno ime u povijesti razvoja Ubožnice spominje se i Giuseppe Manzini. On je ostavio Javnoj dobrotvornosti za Ubožnicu svu svoju pokretnu imovinu, uz bogata umjetnička djela i namještaj. Također, odvojio je 20 000 kruna kako bi Utočište sagradilo drugi kat. Nakon završenih svih potrebnih radova, Komisija Javne dobrotvornosti odlučila je da svečano otvorenje bude 01.03.1883.

Danas, Dom za odrasle osobe Sv. Frane Zadar, uz razne izvaninstitucionalne usluge, osigurava smještaj za 60 korisnika.

# Organizacija i ustroj

Dom za odrasle osobe Sv. Frane Zadar je ustanova otvorenog tipa čiji je osnivač Republika Hrvatska a u nadležnosti Ministarstva rada, mirovinskog sustava, obitelji i socijalne politike.

Dom obavlja djelatnost u tri čvrste međusobno odvojene samostojeće građevine ukupne površine 1400 m2. Građevine se nalaze na različitim lokacijama: sjedište, u kojem se pruža usluga stalnog smještaja, je na adresi Fra Donata Fabijanića 6, Dnevni boravak i Služba pomoći i njege u kući na adresi Obala kneza Branimira 2, dok je Posudionica medicinskih pomagala Zadar na adresi Obala kneza Branimira 18.

# Djelatnost

Osnovna djelatnost ustanove je pružanje usluge skrbi izvan vlastite obitelji odraslim osobama s problemima mentalnog zdravlja s ciljem podizanja kvalitete njihovog života. Dom pruža usluge skrbi izvan vlastite obitelji odrasloj osobi s mentalnim oštećenjem kojoj nije potrebno bolničko liječenje, a skrb joj se ne može pružiti u vlastitoj obitelji ili osigurati na drugi način. Djelatnost Doma se dijeli na institucionalne i izvaninstitucionalne usluge. U institucionalne usluge spadaju smještaj, poludnevni i cjelodnevni boravak, dok u izvaninstitucionalne usluge spadaju pomoć i njega u kući, psihosocijalna rehabilitacija, dostava obroka te usluga halo pomoći.

Dom može obavljati i druge djelatnosti koje služe obavljanju osnovne djelatnosti u svrhu radne terapije korisnika (izrada ručnih radova, ukrasnih predmeta, uzgoj biljaka i sl.).

# Unutarnji ustroj i broj radnika

U Domu su ustrojeni sljedeći odjeli:

1. Odjel za brigu o zdravlju i njegu korisnika
2. Odjel za smještaj i izvaninstituciju
3. Odjel pomoćno-tehničkih poslova

Odjel za brigu o zdravlju i njegu korisnika se sastoji od medicinske sestre s višom stručnom spremom, osam medicinskih sestara sa srednjom stručnom spremom, jednog fizioterapeuta i devet njegovateljica. Odjel za smještaj i izvaninstituciju se sastoji od socijalnog radnika, psihologa, dva radna terapeuta, radnog instruktora te jedanaest gerontodomaćica. U odjel pomoćno tehničkih poslova spadaju skladištar, četiri kuhara, dva pomoćna radnika u kuhinji, tri čistačice, pralja, kućni majstor i dva vozača. Radom odjela rukovode voditelji koje imenuje i razrješava ravnatelj između radnika tog odjela. Računovodstveni i administrativni poslovi obavljaju se pod neposrednim rukovođenjem ravnatelja bez ustrojavanja odjela.

# Broj radnika

U Domu je trenutno zaposleno 55 djelatnika od čega ih je 6 na zamjeni. 1 djelatnik, administrativni referent u Posudionici medicinskih pomagala, je zaposlen na pola radnog vremena. 38 djelatnika je zaposleno u samoj Ustanovi, a ostali kroz različite izvaninstitucionalne usluge koje financira Grad Zadar (gerontodomaćice, vozač za uslugu Pomoć i njega u kući, radni terapeut za uslugu Psihosocijalna podrška u obitelji, administrator u Posudionici medicinskih pomagala Zadar te medicinske sestre u programu Halo pomoć).

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Uvjeti/stručna sprema** | **Broj izvršitelja** | **Način financiranja** |
| 1 | Ravnatelj | sukladno odredbama Zakona o socijalnoj skrbi | 1 | Ministarstvo |
| 2 | Voditelj računovodstva | završen stručni studij iz područja ekonomije | 1 | Ministarstvo |
| 3 | Financijsko-računovodstveni referent | završeno četverogodišnje srednjoškolsko obrazovanje ekonomskog usmjerenja | 1 | Ministarstvo |
| 4 | Administrativni referent | završeno srednjoškolsko obrazovanje | 0,5 | Grad Zadar |
| 5 | Ekonom | Završeno ekonomsko četverogodišnje srednjoškolsko obrazovanje | 0,5 | Ministarstvo |
| 6 | Stručni radnik II. vrste – medicinska sestra/medicinski tehničar | završen stručni studij sestrinstva | 1 | Ministarstvo |
| 7 | Medicinska sestra/medicinski tehničar | završeno srednjoškolsko obrazovanje za medicinsku sestru/tehničara | 8 | 6 Ministarstvo2 Grad Zadar |
| 8 | Fizioterapeut | Završeno srednjoškolsko obrazovanje za fizioterapeutskog tehničara | 1 | Ministarstvo |
| 9 | Njegovatelj | završena osnovna škola i tečaj za njegu | 7 | Ministarstvo |
| 10 | Stručni radnik I. vrste - socijalni radnik | završen diplomski sveučilišni studij socijalnog rada | 1 | Ministarstvo |
| 11 | Stručni radnik I. vrste - psiholog | završen diplomski sveučilišni studij psihologije | 1 | Ministarstvo |
| 12 | Stručni radnik II. vrste radni terapeut | završen stručni studij radne terapije | 2 | 1 Ministarstvo1 Grad Zadar |
| 13 | Stručni radnik I. vrste - radni instruktor | završen diplomski sveučilišni studij u polju pedagogije | 1 | Ministarstvo |
| 14 | Gerontodomaćica | završena osnovna škola i tečaj za njegu | 11 | Grad Zadar |
| 15 | Skladištar | završeno srednjoškolsko obrazovanje | 0,5 | Ministarstvo |
| 16 | Kuhar | završeno srednjoškolsko obrazovanje za kuhara | 4 | Ministarstvo |
| 17 | Pomoćni radnik u kuhinji | završeno srednjoškolsko obrazovanje za pomoćnog kuhara | 2 | Ministarstvo |
| 18 | Čistačica | završena osnovna škola | 2 | Ministarstvo |
| 19 | Pralja | završena osnovna škola | 1 | Ministarstvo |
| 20 | Kućni majstor | završeno srednjoškolsko obrazovanje tehničkog usmjerenja | 1 | Ministarstvo |
| 21 | Vozač | završeno osnovnoškolsko obrazovanje i položen vozački ispit B-kategorije | 2 | 1 Ministarstvo1 Grad Zadar |
|   |   | **ukupno** | **49,5** |  |

Uz stalno zaposlene radnike, u Domu je trenutno zaposlena i osoba na mjestu pripravnika socijalnog radnika. Pripravnica je zaposlena putem Ugovora o dodjeli državne potpore za sufinanciranje zapošljavanja za stjecanje prvog radnog iskustva/pripravništvo, sklopljenog s Hrvatskim zavodom za zapošljavanje. Ugovor je sklopljen na rok od godine dana, od 09.06.2021. do 08.06.2022. Na ovaj način se osposobljavaju mlade osobe za rad na radnom mjestu u zvanju za koje su se obrazovale, a s ciljem stjecanja iskustva ili formalnog uvjeta za pristupanje stručnom ispitu.

U 2022.godini se navedenom mjerom namjerava zaposliti pripravnik psiholog.

# Suradnja

Vanjske suradnike čine specijalisti: psihijatar, stomatolog, ginekolog, liječnik opće medicine te internist-kardiolog. Psihijatar i internist-kardiolog svoje posjete obavljaju u okviru ugovora sklopljenog s Upravnim odjelom za zdravstvo, socijalnu skrb, udruge i mlade Zadarske županije. O obavljenim posjetima se svaki mjesec šalju izvješća nadležnom odjelu.

Dom ostvaruje suradnju i s Uredom za probaciju Zadar. Probacija je uvjetovana i nadzirana sloboda počinitelja kaznenog djela tijekom koje službenici probacije provode nadzor i stručnim postupcima utječu na rizične čimbenike kod počinitelja kaznenog djela s ciljem resocijalizacije i reintegracije počinitelja u zajednicu. 2013. godine započeta je suradnja koja će se nastaviti i kroz 2022.godinu.

Redovita suradnja se ostvaruje s:

* + obitelji korisnika,
	+ lokalnom i regionalnom zajednicom (Grad Zadar i Zadarska Županija)
	+ nadležnim centrima za socijalnu skrb,
	+ osnovnim i srednjim školama te dječjim vrtićima u Zadru
	+ bolnicom i institucijama iz sustava socijalne skrbi
	+ medijima
	+ Volonterskim centrom Zadar
	+ volonterima
	+ raznim organizacijama i udrugama.

Povremena suradnja se ostvaruje s:

* + kulturnim institucijama
	+ humanitarnim udrugama
	+ vjerskim zajednicama.

# Volonterstvo

 U radu Ustanove već nekoliko godina sudjeluju volonteri koji su aktivni, ne samo u određenim prigodama, već cijele godine. Volonteri najčešće pomažu u dostavi obroka i u različitim radionicama s korisnicima. Svake godine Dom sudjeluje u dvije velike nacionalne volonterske akcije, „Hrvatska volontira“ i „72 sata bez kompromisa“.

Volontiranje je dobrovoljni angažman pojedinca, koji se zasniva na dobroj volji, aktivizmu i solidarnosti. Volontirati se može u različitim granama koje nisu isključivo vezane uz vlastitu struku, a doprinosi samom volonteru u vidu osobnog rasta, razvoja socijalnih vještina te aktivnog društvenog sudjelovanja. Stručni radnici Doma prošli su edukaciju za koordinatore volontera u organizaciji Volonterskog centra Zadar. Time smo željeli osnažiti naše sposobnosti kao organizatora volontiranja za kvalitetniju pripremu i upravljanje volonterskim programima. Pripadnike socijalno isključenih skupina, poput naših korisnika, obično se percipira kao korisnike volontiranja i primatelje volonterskih usluga a ne u ulozi volontera. Zbog toga Dom intenzivno radi na razvoju inkluzivnog volonterstva kojim se našim korisnicima te ostalim socijalno isključenim osobama omogućuje volonterski angažman. Najvažnije dobrobiti inkluzivnog volonterstva za volontere su: proširenje socijalnih mreža, smanjenje osamljenosti, povećano samopoštovanje i samopouzdanje, razvijanje novih vještina, mogućnost upoznavanja sa željenim zanimanjima te aktivnog sudjelovanja u društvu.

Ove godine cilj je nastaviti suradnju s Volonterskim centrom Zadar, otvarati nova volonterska mjesta te sudjelovati u novim volonterskim akcijama.

# Kapaciteti

Usluga smještaja se pruža na adresi Fra Donata Fabijanića 6. Zbog trenutačne epidemiološke situacije, smještaj se može osigurati za 56 korisnika umjesto za 60. Jedna četverokrevetna soba je 2020.godine zbog epidemije koronavirusa pretvorena u sobu za izolaciju čime se smanjio kapacitet Ustanove. Predviđamo da ćemo sobu kroz 2022. i dalje koristiti kao sobu za izolaciju.

Sobe su podijeljene na Stambeni dio i Jedinicu za pojačanu njegu. Stambeni dio obuhvaća prizemlje i prvi kat gdje su smješteni pokretni korisnici. U prizemlju je smješteno 12 muških korisnika u 3 četverokrevetne sobe. Na prvom katu se nalaze 3 četverokrevetne sobe za ukupno 12 ženskih korisnika te 1 jednokrevetna soba za izolaciju. Na drugom katu se nalazi Jedinica za pojačanu njegu gdje su smješteni funkcionalno ovisni korisnici. Sastoji se od jedne šesterokrevetne sobe, 2 trokrevetne sobe, 5 četverokrevetnih soba te 1 četverokrevetne sobe za izolaciju. Kapacitet Jedinice za pojačanu njegu je tako 32 korisnika, umjesto dosadašnjih 36.

Usluga boravka se pruža na adresi Branimirova obala 2. Može se osigurati za 14 korisnika.

|  |  |
| --- | --- |
| **usluga** | **kapacitet** |
| Stambeni dio | 24 |
| Jedinica za pojačanu njegu | 32 |
| smještaj ukupno | 56 |
| Dnevni boravak | 14 |

# Socijalne usluge Doma

Socijalne usluge se dijele na institucionalne i izvaninstitucionalne, iako u današnje vrijeme dolazi do preklapanja ova dva oblika skrbi. Ustanove, osim svojim korisnicima, pružaju skrb osobama u lokalnoj zajednici. Institucionalna skrb podrazumijeva ustanove za trajni smještaj i zbrinjavanje a razlikuju se po standardima skrbi koju pružaju. Izvaninstitucionalna skrb uključuje pružanje usluga u kući korisnika: npr. dostava obroka, nabavka hrane, pomoć u kući, njega u kući, radno-terapijske, rekreativne i socijalne usluge te mnoge druge.

Osnovna socijalna usluga Doma je usluga smještaja odraslim osobama s problemima mentalnog zdravlja. Uz to, pružaju se i razne druge institucionalne i izvaninstitucionalne usluge. Način pružanja usluga utvrđen je važećim Zakonom o socijalnoj skrbi i Pravilnikom o minimalnim uvjetima za pružanje socijalnih usluga.

# Institucionalne usluge

Institucionalne usluge su oblik skrbi koji se pruža osobi kojoj nije potrebno bolničko liječenje, a skrb joj se ne može pružiti u vlastitoj obitelji ili osigurati na drugi način.

# Smještaj

Usluga smještaja se osigurava za 56 korisnika – odraslih osoba s mentalnim oštećenjem. Pruža se u sjedištu Ustanove, na adresi Fra Donata Fabijanića 6. Ostvaruje se rješenjem Centra za socijalnu skrb ili privatnim ugovorom. U sklopu stalnog smještaja pružaju se usluge stanovanja, prehrane, održavanja osobne higijene, brige o zdravlju, njege, radne terapije i psihosocijalne rehabilitacije. Kroz proteklih desetak godina zgrada se kontinuirano obnavlja i stvoreni su uvjeti za kvalitetan boravak korisnika. 2015. godine u zgradu je ugrađeno dizalo koje je uvelike olakšalo prijenos hrane, posteljine i odjeće iz nižih katova te olakšao izlazak korisnika u dvorište.

O korisnicima na smještaju svakodnevno brinu medicinske sestre i njegovateljice. Liječnik opće prakse, psihijatar i internist-kardiolog jednom tjedno vrše preglede korisnika u ambulanti Doma.

Radni terapeut i psiholog svakodnevno organiziraju i provode različite radionice (kreativna, kulinarska, kognitivni trening, ...). U suradnji s fizioterapeutom održavaju se sportske aktivnosti i tjedne šetnje. U skladu s epidemiološkim mjerama se organiziraju posjete različitim kulturnim događanjima, drugim ustanovama kao i izleti u prirodu.

Osim individualnog i grupnog rada s korisnicima, psiholog pruža i podršku obiteljima korisnika u suradnji sa socijalnim radnikom.

Svakodnevno se održava osobna higijena prilagođena različitoj kategorizaciji korisnika uz njihovo osobno sudjelovanje. Higijena prostora se održava redovitim čišćenjem prostorija po protokolu o održavanju čistoće u Domu. Prostorije u Domu se čiste svakodnevno i u tome, uz čistačicu, sudjeluju i korisnici prema utvrđenom rasporedu i njihovim mogućnostima. Osim svakodnevne osobne higijene korisnika, o čemu brinu korisnici i medicinsko osoblje, jednom tjedno ili češće ovisno s o potrebama korisnika vrši se kupanje korisnika. Odjeća korisnika se predaje na pranje u praonicu Doma po potrebi, a minimalno dva puta tjedno. Posteljina se mijenja četiri puta mjesečno, a ako je potrebno u pojedinim slučajevima i češće.

Kontinuirano se za svakog korisnika provode mjere zdravstvene zaštite. Prilikom samog smještaja prikuplja se zdravstvena dokumentacija koja se sastoji od zdravstvene knjižice, kartona, kartona stomatologa i otpusnih pisama i/ili slične dokumentacije. Redovito praćenje korisnika, njihovo fizičko i psihičko stanje pod stalnim je nadzorom medicinskog osoblja i vanjskih suradnika. 30.03.2020. donesen je Protokol postupanja za prevenciju širenja zaraze virusom COVID-19 u Domu. Kao i prethodne godine, kontinuirano će se nastaviti komunikacija s Hrvatskim zavodom za javno zdravstvo u cilju prevencije širenja zaraze virusom SARS-CoV-2. Kontinuirano će se nastaviti nabavljati zaštitna oprema (maske, rukavice, kirurška odjela, dezinfekcijska sredstva) sve dok traje epidemija COVID-19. Također je u prostorijama Doma i Dnevnog boravka više puta organizirano cijepljenje kako bi svi korisnici koji su iskazali interes, mogli biti cijepljeni protiv gripe i koronavirusa.

|  |
| --- |
| **CIJENE USLUGE SMJEŠTAJA U DOMU** |
| Trokrevetna soba | 1332 kn |
| Četverokrevetna soba | 1246 kn |
| Višekrevetna soba | 1031 kn |
| Dodatak za njegu teže pokretnih korisnika | 301 kn |
| Dodatak za njegu nepokretnih korisnika | 458 kn |
| Dodatak za dijetalnu prehranu po danu | 7 kn |
| Dodatak za serviranje hrane u sobu (za pokretne korisnike po obroku) | 4 kn |
| Dodatak za sobu s balkonom (soba) | 93 kn |
| Dodatak za njegu duševnog bolesnika korisnika | 629 kn |

# Dnevni boravak

Usluga Dnevnog boravka se pruža u dislociranoj jedinici Doma na adresi Obala kneza Branimira 2. Smještaj u Boravak osigurava se preko nadležnog Centra za socijalnu skrb ili privatnim ugovorom s Domom. Pruža uslugu poludnevnog odnosno cjelodnevnog boravka za 14 korisnika – odraslih osoba s mentalnim oštećenjem. Otvoren je radnim danima od 07:00 do 16:00 sati. O korisnicima svakodnevno skrbe radni instruktor, radni terapeut, medicinska sestra i njegovateljica te psiholog i fizioterapeut jednom tjedno. Korisnicima su osigurani doručak i ručak, stručna medicinska skrb, brine se o njihovoj osobnoj higijeni i uči ih se samostalnosti. U svrhu očuvanja kognitivnih sposobnosti te razvoja socijalnih vještina, djelatnici svakodnevno s korisnicima igraju društvene igre, čitaju dnevni i tjedni tisak, slave rođendane korisnika, organiziraju izlete i često odlaze u šetnju gradom. Organiziraju se razne grupne radionice gdje korisnici aktivno sudjeluju u izradi ukrasnih predmeta, čestitki, nakita i sl. Organiziraju se zajednički odlasci na predstave, izložbe, predavanja i ostala društvena zbivanja kako bi ih se uključilo u društveni život grada. Cilj je kod korisnika razviti što bolje socijalne kontakte, osjećaj pripadnosti i samopoštovanje. Provodi se i individualni terapijski rad usmjeren na uspostavljanje što je moguće veće razine samostalnosti kod određenog pojedinca.

# Izvaninstitucionalne usluge

Izvaninstitucionalne usluge uključuju pružanje usluga u kući korisnika. One omogućuju zadovoljenje potreba korisnika čime se odgađa institucionalizacija. Odvijaju se u prirodnoj obiteljskoj sredini čime su prihvatljiviji i dostupniji velikom broju korisnika.

# Služba pomoći i njege u kući

Služba pomoći i njege u kući kao izvaninstitucionalni oblik socijalne skrbi djeluje od 15.05.1999. Kao dugogodišnji partner Grad Zadar participira u troškovima službe. Usluga se obuhvaća održavanje osobne i higijene prostora, pomoć u oblačenju te kupanju. Gerontodomaćice pomažu korisnicima u obavljanju kućanskih poslova te nabavi živežnih namirnica i lijekova. Ukoliko je korisnicima potrebno, usluga pranja i glačanja rublja odnosno posteljine se obavlja u prostoru same Ustanove. Pravo na ostvarivanje pomoći i njege u kući se ostvaruje sukladno Zakonu o socijalnoj skrbi i Pravilniku donesenom od strane Poglavarstva Grada Zadra iz 2017.godine. Osobe koje ispunjavaju uvjete, a po domaćinstvu ne prelaze cenzus od 2000,00 kn u cijelosti su oslobođeni plaćanja usluge. Korisnici čiji prihod po članu domaćinstva prelazi 2001,00 kn plaćaju uslugu u postocima. Puna cijena sata njege iznosi 50,00 kn.

# Dostava obroka

Dostava obroka je izvaninstitucionalna usluga dostave ručka u domove korisnika. Može obuhvatiti 60 korisnika. Zbog organizacijskih ograničenja, obroci se dostavljaju samo radnim danom, dok je ostale dane moguće preuzeti ručak u kuhinji Ustanove. Korisnici mogu birati između dijetnog ili običnog obroka. Cijena iznosi 23,00 kn po obroku, od čega je 15,00 kn sam obrok a 8,00 kn dostava. Usluga se ostvaruje privatnim ugovorom.

# Psihosocijalna podrška

Psihosocijalna podrška je usluga koja podrazumijeva rehabilitaciju koja potiče razvoj kognitivnih, funkcionalnih, komunikacijskih i/ili socijalnih vještina korisnika. Usluga se pruža individualno u obitelji korisnika a sastoji od tri dijela: procjene, intervencije i evaluacije. Uslugu pruža radni terapeut u suradnji sa socijalnim radnikom, psihologom te fizioterapeutom. Timskom procjenom se daje mišljenje o potrebi pružanja usluge psihosocijalne podrške, te primjerenoj vrsti, trajanju i učestalosti potrebne usluge sukladno odredbama Zakona o socijalnoj skrbi i Pravilnika o minimalnim uvjetima za pružanje socijalnih usluga. Stručni radnik (radni terapeut) sastavlja raspored pružanja određenih usluga. U procesu intervencije, stručni radnici provode usluge, pojedinačno ili u suradnji, u skladu s rasporedom. Pružaju se usluge usmjerene na očuvanje preostalih vještina korisnika i razvoj različitih metoda prilagodbe kako bi se postigla što veća razina samostalnosti u aktivnostima samozbrinjavanja, produktivnosti i slobodnog vremena. Cilj je doprinijeti povećanju kvalitete života korisnika te utjecati na smanjenje stigme u društvu aktivnijim uključivanjem korisnika u socijalni život zajednice. Evaluacijom se procjenjuje uspješnost provedene intervencije te se korigira raspored pružanja usluga. Uz pružanje usluga samim korisnicima, stručni radnik (radni terapeut) informira članove obitelji, radi na poboljšanju komunikacije između članova obitelji i korisnika te radi na umrežavanju svih relevantnih sudionika u pružanju pomoći korisniku.

Usluga podrazumijeva:

- vježbe orijentacije i kretanja u prostoru

- vježbe svakodnevnih vještina

- glazbene aktivnosti

- likovne aktivnosti

- kognitivne vježbe.

# Halo pomoć

Sustav Halo pomoći osigurava 24 sata dnevno mogućnost komunikacije i intervencije osobama koje žive same. Korisnici usluge posjeduju mali uređaj nosiv oko vrata koji ima svoj samostalni broj i ima neograničen domet, te je jednostavan za uporabu. Pritiskom na tipku, aktivira se centralna jedinica koja poziva prethodno programirane brojeve dojavnog centra. Operater u centru, odnosno medicinska sestra u Domu, po prijemu alarma dobiva sve podatke vezane uz korisnika te nalazi najbrži način za intervenciju i adekvatnu pomoć. Usluga se ostvaruje privatnim ugovorom te se ne naplaćuje. Može obuhvatiti 98 korisnika.

# Posudionica medicinskih pomagala

Posudionica medicinskih pomagala osnovana je s ciljem poboljšanja zdravstvene skrbi i kvalitete života slabije pokretnih, nepokretnih i palijativnih pacijenta te pomoći članovima obitelji i profesionalcima koji o njima skrbe. Usluga posuđivanja je besplatna i dostupna svim građanima na području Zadarske županije na adresi Obala kneza Branimira 18. Trajanje posudbe ovisi o potrebi samog korisnika. Prilikom posudbe, potrebno je priložiti presliku medicinske dokumentacije iz koje je vidljiva potreba za korištenjem određenog pomagala. Po prestanku potrebe, korisnici su dužni pomagalo vratiti u Posudionicu. Pomagala se osiguravaju isključivo na temelju donacija, odnosno dobrovoljnog darivanja od strane sugrađana kojima pomagalo više nije potrebno.

Pomagala koja su dostupna u posudionici: invalidska kolica, antidekubitalni madraci, hodalice, toaletne stolice, štake, ortoze za kralježnicu, sjedalice za kupanje, kreveti, trapezi itd.

# Stručni rad

Stručni radnici Doma su socijalni radnik, psiholog, radni terapeut, radni instruktor, fizioterapeut i glavna medicinska sestra. Uz njih, kvalitetan život korisnicima osiguravaju i medicinske sestre, njegovateljice, kuharice, spremačice, kućni majstor, računovodstveni djelatnici i ravnateljica koja je odgovorna za cjelokupno funkcioniranje Ustanove. Život u Domu obogaćen je suradnjom s brojnim ustanovama, udrugama i institucijama na svim razinama, od lokalne do državne.

Kvaliteta rada Ustanove se osigurava svakodnevnom međusobnom komunikacijom zaposlenih, razgovorima s korisnicima, kontaktima s vanjskim suradnicima, timskim radom te provođenjem propisanih standarda kvalitete. Zbog složenosti tretmana koji obavlja stručno osoblje Doma omogućavaju se dodatne edukacije i stručno usavršavanje te kontinuirano nabava stručne literature.

# Stručna tijela

Stručna tijela Doma sastoje se od :

* Stručnog vijeća kojeg čine: socijalni radnik, psiholog, glavna medicinska sestra, medicinske sestre, radni terapeut, radni instruktor i fizioterapeut. Poslovi koje obavlja ovo tijelo regulirani su Statutom Ustanove. Sjednicama rukovodi predsjednik Vijeća. Najmanje četiri puta godišnje se održavaju sastanci na kojima se obrađuje različita tematika a po potrebi i češće. S istom praksom će se nastaviti u 2022.
* Stručnog tima kojeg čine: socijalni radnik, psiholog, radni terapeut, radni instruktor, glavna medicinska sestra i fizioterapeut. U rad stručnog tima se po potrebi uključuju i medicinske sestre te njegovateljice. Sastanci se održavaju jednom tjedno a po potrebi i češće. S istom praksom će se nastaviti u 2022.godini.

# Stručni radnici

Svaki stručni radnik po vlastitom planu provodi tretman s korisnicima. Rad se odvija grupno i/ili individualno. Stručni radnik provodi redovite evaluacije svog plana rada, te ga po potrebi mijenja i prilagođava svakom pojedinom korisniku. U radu s korisnicima se poštuju sljedeća načela:

* individualizacije: pomoć svakom pojedincu unutar skupine kroz poznavanje pozitivnih i negativnih osobina svake osobe, kao uvjet za promjenu mišljenja, stavova, ponašanja i osobnosti
* indirektnog postupanja: stručnost, spremnost, sposobnost slušanja korisnika, njegovih problema, želja, zahtjeva, usmjeravanja grupe na njihovo preuzimanje odgovornosti i preuzimanje odgovornosti od strane svakog korisnika osobno
* stvaranje pozitivne grupne dinamike i kohezije.

U radu s korisnicima se koriste sljedeće metode:

* poticanja: poticaj, obećanje, pohvala, nagrada
* navikavanja: objašnjenje, vježbanje, kontrola, samokontrola
* usmjeravanja: objašnjenje, primjer, uvjeravanje, etički razgovor
* sprječavanja: upozorenje, opomena, skretanje zamjenom motiva.

# Sadržaj rada

* sudjelovanje u pripremanju godišnjeg plana programa rada
* izrada individualnih planova za svakog korisnika
* pregled i predlaganje mjera za vođenje stručne dokumentacije
* pronalaženje mjera za poboljšanje kvalitete života u Domu
* rad na stručnom usavršavanju
* periodična analiza realizacije planiranog programa
* korištenje slobodnog vremena
* izleti
* analiza realizacije godišnjeg plana i programa rada u Domu
* prijedlozi, mjere i sugestije za daljnji rad

Članovi Stručnog tima zajedničke sastanke održavaju jednom tjedno.

U poslove *socijalnog radnika* u Domu spadaju sljedeći poslovi:

* + administrativni poslovi i vođenje evidencija
	+ stručni socioterapeutski rad, grupni i individualni
	+ zabavni i rekreativni program i aktivnosti
	+ suradnja i kontakti s drugim ustanovama i organizacijama
	+ stručno usavršavanje i edukacija
	+ terenski rad
	+ savjetodavni rad
	+ opservacija korisnika
	+ informacijski rad sa strankama
	+ rad u komisiji za prijem
	+ poslovi mentorstva
	+ rad s volonterima
	+ suradnja s Probacijskim uredom Zadar
	+ individualni i grupni rad s obitelji
	+ sudjelovanje u organiziranju i provođenju humanitarnih akcija.

U poslove *radnog instruktora* spadaju sljedeći poslovi:

* + prijem korisnika
	+ neposredan rad s korisnicima
	+ terenski rad
	+ rad s obitelji korisnika
	+ evaluacija i izvještavanje
	+ vođenje dokumentacije
	+ sudjelovanje u organiziranju i provođenju humanitarnih akcija
	+ osposobljavanje za obavljanje radnih aktivnosti (uvježbavanje pojedinih faza radnih operacija, održavanje sredstava za rad, organiziranje pravilne izmjene rada i odmora, razvijanje osjećaja reda i točnosti, uređenje radnog prostora)
	+ održavanje stečenih sposobnosti (omogućavanje postupnog prilagođavanja odgovarajućem poslu u svrhu bržeg i produktivnijeg uključivanja u radni proces)
	+ kontinuirano obrazovanje i stručno usavršavanje.

U poslove *glavne medicinske sestre* spadaju sljedeći poslovi*:*

* + kontinuirano praćenje psihičkog i somatskog stanja korisnika uz osiguranje svih potrebnih liječničkih pregleda i redovito uzimanje odgovarajuće terapije
	+ poticanje razvijanja odnosa prema korisniku kao subjektu koji može sa svojim postojećim resursima biti partner u terapijskom procesu, što sve medicinske sestre s ostalim stručnim djelatnicima i provode
	+ poslovi mentorstva
	+ edukacija i stručno usavršavanje
* pomoć korisnicima u očuvanju vlastitog zdravlja
* poučavati u održavanju preostalih sposobnosti u svakodnevnim aktivnostima
* smanjivati simptome bolesti
* provođenje plana zdravstvene njege.

U poslove *psihologa* u Domu spadaju sljedeći poslovi:

* pružanje psihosocijalne pomoći korisnicima
* psihologijska obrada i opservacija novoprimljenog korisnika
* praćenje-opservacija i evidencija psihičkog stanja korisnika
* savjetodavni rad s korisnicima (individualni i grupni)
* suradnja sa skrbnicima te obitelji korisnika
* savjetodavni rad s obitelji korisnika
* osposobljavanje korisnika za samostalan život
* organizacija kulturno-zabavnih aktivnosti
* menadžment volontera
* ostali poslovi (sudjelovanje u radu stručnog tima, stručnog vijeća i sl.)
* kontinuirano obrazovanje i stručno usavršavanje.

U poslove *radnog terapeuta* u Domu spadaju sljedeći poslovi:

* administrativni rad
* procjena aktivnosti svakodnevnog života
* provođenje postupaka u svrhu razvijanja sposobnosti za uključivanje korisnika u aktivnosti svakodnevnog života – samozbrinjavanja, produktivnosti i slobodnog vremena
* grupne i individualne radionice: kreativna, glazbena, kognitivna, rekreativna, kulinarska
* suradnja s drugim ustanovama: dječji vrtići, škole, drugi domovi
* organiziranje izleta i posjeta kulturnim i drugim ustanovama
* rad na uređenju prostora Doma
* stručno usavršavanje i edukacija
* menadžment volontera
* izrada godišnjeg plana
* sudjelovanje u radu multidisciplinarnog tima
* sudjelovanje u organiziranju humanitarnih akcija.

U poslove *radnog terapeuta u izvaninstituciji* spadaju sljedeći poslovi:

* sudjelovanje u psihosocijalnoj rehabilitaciji
* sudjelovanja na sastancima Stručnog vijeća
* sudjelovanja u izradi godišnjeg i mjesečnog programa rada
* surađivanja s drugim stručnim radnicima u tretmanu korisnika
* sudjelovanja u organiziranju pojedinih programa i svečanosti
* rada na uređenju i pripremi prostora za održavanje priredbi, programa, izložbi ručnih radova, likovnih ostvarenja korisnika
* sudjelovanja u grupnom radu s korisnicima
* organizacije izleta korisnika
* administrativnog rada
* stručnog usavršavanja i educiranja
* koordinacije rada volontera
* sudjelovanje u organiziranju humanitarnih akcija.

U poslove *fizioterapeuta* spadaju sljedeći poslovi:

* administrativni rad
* grupne i individualne radionice
* organiziranje izleta i posjeta kulturnim i drugim ustanovama
* stručno usavršavanje i edukacija
* opservacija korisnika
* sudjelovanje u radu multidisciplinarnog tima
* aktivne, pasivne i grupne vježbe
* vježbe disanja i vježbe razgibavanja u krevetu
* pomoć pri hodanju
* asistencija pri kupanju, oblačenju i hranjenju
* mobilizacija zglobova
* masaža
* gerontovježbe
* šetnja s korisnicima.

# Rad s korisnicima

Opći ciljevi tretmana su :

1. Poboljšanje kvalitete odnosa prema sebi:
* uključivanje i prihvaćanje života u strukturiranoj sredini
* učenje o vlastitoj bolesti i životu s njome
* razvijanje higijenskih navika
* rad na jačanju samopouzdanja
1. Poboljšanje kvalitete odnosa prema drugima:
* uspostavljanje kvalitetne komunikacije s grupom, obitelji, suprotnim spolom, širom društvenom zajednicom
1. Poboljšanje kvalitete odnosa prema vanjskom svijetu:
* uključivanje u socijalizacijski proces
* korektan odnos prema svojoj i tuđoj imovini
* razumijevanje i poštivanje pravila sredine.

Specifični ciljevi tretmana su:

* prihvaćanje Kućnog reda
* prihvaćanje stručnog osoblja
* stvaranje grupnih pravila i prihvaćanje posljedica
* učenje neagresivnih ponašanja u svakodnevnim životnim situacijama
* učenje vještine komunikacije i adekvatnih načina rješavanja konfliktnih situacija
* iniciranje početnih, a kasnije i redovitih kontakata s obitelji ukoliko su mogući
* učenje prepoznavanja vlastitih problema i način rješavanja istih
* izgrađivanje cjelovitog odnosa prema sebi kao osobi
* razvijanje moralnosti
* razvijanje stava prema socijalnim grupama i institucijama.

Opće i specifične ciljeve ostvaruju svi stručni radnici, svaki sa svog područja djelovanja.

U radu s korisnicima se primjenjuje načelo individualizacije. Za svakog korisnika se izrađuje individualni plan na temelju njegovih potreba, želja i mogućnosti. Stručni tim pri izradi plana uzima u obzir i dostupne resurse te procijenjene rizike. Na temelju individualnog plana se za korisnika dogovaraju oblici zdravstvene podrške i skrbi, uključuje ga se u već oformljene radionice s psihologom, radnim terapeutom ili socijalnim radnikom, ili se osmišljavaju nove u skladu s potrebama korisnika.

Grupe u koje se korisnici mogu uključiti su:

* glazbena – uključuje individualno i grupno slušanje glazbe odnosno muzikoterapiju, pjevanje, plesanje, sudjelovanje na Domosongu i Domoplesu…
* kognitivna – uključuje sudjelovanje na različitim kognitivnim radionicama (vježbe pamćenja, pažnje, koncentracije, logičkog razmišljanja...)
* kreativna – uključuje izradu različitih predmeta korištenjem različitih medija u svrhu ukrašavanja prostora Doma, izlaganja na izložbi ili u čisto terapeutske svrhe
* kulinarska – izrada različitih slatkih i slanih jela
* održavanje higijene prostora – odnosi se na higijenu zajedničkog prostora poput dvorišta, blagavaonice ili dnevnog boravka
* terapijska zajednica – grupni rad usmjeren na poboljšanje kvalitete života uspostavljanjem i održavanjem kvalitetnih socijalnih odnosa i podržavajućeg okruženja. Provodi se grupnim razgovorom, prezentacijom i poticanjem rasprava.
* inkluzivno volontiranje - način ublažavanja i uklanjanja socijalne isključenosti jer korisnici kroz volontiranje preuzimaju ulogu društveno korisnih članova društva. Najčešće se odnosi na sudjelovanje u izvaninstitucionalnoj usluzi dostave obroka preko koje korisnici smještaja dostavljaju obroke svojim sugrađanima
* društvene igre – prvenstveno služe kao metoda socijalizacije i način korištenja slobodnog vremena, često su dio kognitivnih radionica
* sportska – uključuju vježbe s fizioterapeutom, sportske igre, odlaske u šetnje, odlaske na sportska natjecanja…

Korisnici sudjeluju u raspravljanju i odlučivanju o pitanjima vezanim za njihov boravak u ustanovi svaki ponedjeljak na sastancima Vijeća korisnika.

 Cilj rada je motiviranje korisnika za brigu o sebi i drugima kroz uključivanje u različite aktivnosti, razvoj empatije i očuvanje preostalih fizičkih i kognitivnih sposobnosti.

 Korisnici svoje slobodno vrijeme koriste po osobnom izboru i osobnim afinitetima u Ustanovi i izvan nje u dogovoru sa stručnim radnicima. Izlasci i izleti su organizirani ovisno o psihičkim i fizičkim mogućnostima korisnika (individualno i grupno).

# Organizacija života u Domu

**Organizacija dnevnog života**

|  |  |
| --- | --- |
| **Vrijeme** | **Aktivnosti** |
| 7:00-8:00 | Buđenje, jutarnja toaleta,namještanje kreveta |
| 8.00- 8:30 | Serviranje hrane, doručak |
| 8:30- 9:00 | Podjela jutarnje terapije |
| 9:00-9:30 | Tjelovježba na stambenom dijelu (grupna) |
| 9:30-11:30 | Radna terapijaTjelovježba na stacionaru (individualna)Grupno i/ili individualno savjetovanje s psihologom |
| 10.30-11.30 | Obavljanje zdravstvene njege na stacionaru |
| 11.30-12.30 | Priprema teško pokretnih i nepokretnih korisnika za ručak |
| 12:30-13:30 | Ručak |
| 13:30-14:00 | Podjela podnevne terapije |
| 14:00-16:00 | Dnevni odmor, održavanje osobne higijene i slobodno vrijeme |
| 16:00-16:30 | Užina |
| 16:30-17:30 | Održavanje osobne higijene i slobodno vrijeme |
| 17:30-18:00 | Priprema za večeru |
| 18:00-19:00 | Večera |
| 19:00-20:00 | Podjela večernje terapije |
| 20:00-22:00 | Priprema za spavanje i slobodno vrijeme |

**Organizacija tjednog života**

|  |  |
| --- | --- |
| Ponedjeljak | Vježbe s fizioterapeutomVijeće korisnikaInkluzivno volontiranjeAktivnosti samozbrinjavanjaOdržavanje higijene prostoraSlobodno vrijeme |
| Utorak | Vježbe s fizioterapeutomKreativna/kulinarska radionica/terapijska zajednicaInkluzivno volontiranjeOdržavanje higijene prostoraSlobodno vrijeme |
| Srijeda | Vježbe s fizioterapeutomSportske aktivnosti – šetnja/boće/vježbe u zatvorenomInkluzivno volontiranjeAktivnosti samozbrinjavanjaOdržavanje higijene prostoraSlobodno vrijeme |
| Četvrtak | Vježbe s fizioterapeutomKognitivne radionice/društvene igreInkluzivno volontiranjeOdržavanje higijene prostoraSlobodno vrijeme |
| Petak | Vježbe s fizioterapeutomAktivnosti samozbrinjavanjaGlazbene radioniceInkluzivno volontiranjeOdržavanje higijene prostoraSlobodno vrijeme |
| Subota | Održavanje higijene prostoraSlobodno vrijeme |
| Nedjelja | Održavanje higijene prostoraSlobodno vrijeme |

Raspored radionica je podložan promjeni, ovisno o mogućnostima, dostupnim radnicima te željama i potrebama korisnika.

# Organizacija života u Dnevnom boravku

***Organizacija dnevnog života***

|  |  |
| --- | --- |
| **Vrijeme** | **Aktivnosti** |
| 7:00-8:00 | Dolazak u Boravak |
| 8:00-8:30 | Doručak |
| 8:30-9:00 | Podjela jutarnje terapije |
| 9:00-10:00 | Odmor (spavanje, kava, razgovor) |
| 10:00-11:00 | Radna terapija |
| 11:00-12:00 | Slobodno vrijeme (čitanje dnevne štampe, gledanje tv) |
| 12:00-13:00 | Ručak |
| 13:00-13:30 | Podjela podnevne terapije |
| 13:30-14:30 | Individualni i grupni rad s korisnicima |
| 14:30-15:30 | Slobodno vrijeme i priprema za odlazak |

**Organizacija tjednog života**

|  |  |
| --- | --- |
| Ponedjeljak | Aktivnosti samozbrinjavanjaRekreativna radionicaIndividualni radDruštvene igreOdržavanje higijene prostoraSlobodno vrijeme |
| Utorak | Aktivnosti samozbrinjavanjaKulinarska radionicaOdržavanje higijene prostoraIndividualni radInkluzivno volontiranjeSlobodno vrijeme |
| Srijeda | Aktivnosti samozbrinjavanjaRekreativna radionicaIndividualni radKognitivna radionica/ kreativna radionicaOdržavanje higijene prostoraSlobodno vrijeme |
| Četvrtak | Aktivnosti samozbrinjavanjaRadionica s psihologomIndividualni radOdržavanje higijene prostoraSlobodno vrijeme |
| Petak | Aktivnosti samozbrinjavanjaGlazbena radionica/ molitva kruniceIndividualni radVježbe s fizioterapeutom/ šetnjaOdržavanje higijene prostoraSlobodno vrijeme |

**Godišnji plan aktivnosti u Domu i Dnevnom boravku**

|  |  |
| --- | --- |
| siječanj | pridržavanje dnevnog i tjednog rasporedapisanje Godišnjeg plana rada |
| veljača | pridržavanje dnevnog i tjednog rasporedaobilježavanje Valentinova |
| ožujak | pridržavanje dnevnog i tjednog rasporedasudjelovanje u manifestaciji Zadar čita |
| travanj | pridržavanje dnevnog i tjednog rasporedaobilježavanje Uskrsaobilježavanje Dana planeta Zemlje |
| svibanj | pridržavanje dnevnog i tjednog rasporedaizletobilježavanje Međunarodnog dana obiteljisudjelovanje u manifestacijama „Hrvatska volontira“ i „72 sata bez kompromisa“ |
| lipanj | pridržavanje dnevnog i tjednog rasporedaorganizirani odlasci na kupanje |
| srpanj | pridržavanje dnevnog i tjednog rasporedaorganizirani odlasci na kupanje |
| kolovoz | pridržavanje dnevnog i tjednog rasporedaorganizirani odlasci na kupanje |
| rujan | pridržavanje dnevnog i tjednog rasporedaizlet |
| listopad | pridržavanje dnevnog i tjednog rasporedaproslava dana Domaobilježavanje Svjetskog dana mentalnog zdravlja - izložba |
| studeni | pridržavanje dnevnog i tjednog rasporedaobilježavanje Dana svih svetihobilježavanje Dana grada Zadra |
| prosinac | pridržavanje dnevnog i tjednog rasporedaproslava Božića i Nove godine |

# Projekti

# Moć osjetila

Dom za starije i nemoćne osobe Zadar je 2021. prijavio projekt „Moć osjetila“ na natječaj raspisan od strane Europskog socijalnog fonda, operativni program „Učinkoviti ljudski potencijali 2014.-2020.“. Projekt je odobren, te je krenuo s provedbom 03.05.2021. Planirano trajanje projekta je do svibnja 2023. Dom za odrasle osobe Sv. Frane Zadar sudjeluje u projektu kao partner, zajedno s Općinom Kali i Općinom Preko.

Cilj projekta je unapređenje kvalitete i širenje izvaninstitucijskih socijalnih usluga, jačanje kapaciteta stručnjaka za rad s pripadnicima ciljanih skupina za organiziranje i pružanje izvaninstitucijskih socijalnih usluga kao i podizanje svijesti javnosti o važnosti procesa deinstitucionalizacije i prava ranjivih skupina s naglaskom na pravo na život u zajednici.

Aktivnosti koje se kroz projekt provode su:

 - poticanje prijelaza s institucionalnih socijalnih usluga na usluge zajednice kroz planiranje i razvoj izvaninstitucionalnih socijalnih usluga te jačanje kapaciteta stručnjaka

- promidžba i vidljivost

- upravljanje projektom i administracija.

Preko projekta su zaposlena dva psihologa na radu s korisnicima u senzornoj sobi, sobi za muzikoterapiju i pružanje psihosocijalne pomoći korisnicima i skrbnicima, te isto tako i dvije medicinske sestre, na puno radno vrijeme u razdoblju od 22 mjeseca. Predviđa se sudjelovanje 20 korisnika na području urbanog područja Zadar starijih od 54 godine. Korisnici su osobe s liste čekanja Doma za starije i nemoćne Zadar i šire s dijagnozom slabe do umjerene demencije evidentirane u liječničkom kartonu na preporuku liječnika opće prakse. Također se predviđa po jedan sudionik iz obitelji korisnika koji će biti uključen u projektne aktivnosti. Obitelj će sudjelovati u okviru aktivnosti jačanja svijesti o problemima s kojima se susreću osobe s demencijom.

Uspostavila se Halo linije i nabavilo se 20 GPS narukvica za praćenje osoba s demencijom. Održane su edukacije integrativne validacije, muzikoterapije, palijativne medicine i slično za stručnjake za rad s ciljnom skupinom. Tijekom projekta organizirat će se jedna edukativna radionica s ciljem promocije novootvorene senzorne sobe kao nove izvaninstitucionalne usluge te prava osoba s demencijom. Na radionici će sudjelovati predstavnici ustanova socijalne skrbi, pravnih osoba koje pružaju socijalne usluge, jedinica lokalne samouprave, psiholozi te zdravstveni djelatnici.

Provedbom projekta pružit će se podrška procesu deinstitucionalizacije unaprjeđenjem kvalitete i širenjem izvaninstitucijskih socijalnih usluga Doma za starije i nemoćne osobe Zadar i Doma za odrasle osobe Sv. Frane Zadar. Jačanjem stručnih kapaciteta postojećih i novih djelatnika i primjenom novih metoda, podići će se kvaliteta rada s osobama s demencijom (senzorna soba, muzikoterapija) te članovima njihovih obitelji. Time će se podići svijest javnosti o važnosti uvođenja izvaninstitucijskih usluga koje će omogućiti aktivnije uključivanje osoba s demencijom u svakodnevni život zajednice. Jedna od uloga Doma Sv. Frane kao partnera je osiguravanje prostora za provedbu muzikoterapije. Muzikoterapija se provodi u prostorijama Dnevnog boravka jednom tjedno.

# Unapređivanje infrastrukture

Projekt „Unapređivanje infrastrukture Centra za socijalnu skrb Zadar i Doma za odrasle osobe Sv. Frane Zadar za pružanje socijalnih usluga u zajednici kao podrška procesu deinstitucionalizacije“ rezultat je višegodišnjih napora lokalnih, regionalnih i nacionalnih dionika za rješavanjem problema socijalne infrastrukture za korisnike usluga u Zadru i okolici. U pripremi ovog projekta sudjelovali su Centar za socijalnu skrb Zadar kao prijavitelj projekta, a Dom za odrasle osobe Sv. Frane Zadar, Dom za odgoj djece i mladeži Zadar i Ministarstvo za demografiju, obitelj, mlade i socijalnu politiku kao projektni partneri.

Projekt uključuje rekonstrukciju i opremanje zgrade i njenog okoliša koje trenutno koristi DODM Zadar a kojeg priloženim sporazumom prepušta na besplatno korištenje CZSS Zadar i Domu Sv. Frane. Zgrada koja je predmet projekta izgrađena je u razdoblju od 1962.g. do 1967.g. i zahtijeva temeljitu obnovu da bi se uopće mogla dalje koristiti. Njenom prenamjenom i rekonstrukcijom stvorit će se infrastrukturni uvjeti za razvoj izvaninstitucijskih socijalnih usluga i prilagodbu predviđenim reformskim promjenama sustava. Dom Sv. Frane Zadar koristit će posve odvojeni dio prostora u prizemlju sa zasebnim ulazom za potrebe pripreme obroka za korisnike izvaninstitucijskih usluga. Provedba projekta osigurat će širenje usluge pomoći u kući kroz pripremu obroka za najmanje 20 dodatnih korisnika. Istovremeno, osigurat će se dostava obroka za djecu s problemima u ponašanju koji su korisnici tri poludnevna boravka u školama te jednog poludnevnog boravka u DODM Zadar. Za potrebe dostave obroka za starije i nemoćne osobe nabavit će se i jedno vozilo, te će se osigurati sustav „halo-pomoć“. Projekt će riješiti i druge probleme nabavom opreme. Nabavom kuhinje i dostavnog vozila Dom Sv. Frane Zadar moći će osigurati na dnevnoj bazi 100 obroka za izvaninstitucijske usluge pomoći u kući za starije i nemoćne. Pored toga, osigurat će se i 85 obroka za poludnevne boravaka u školama i pri DODM Zadar za djecu s problemima u ponašanju.

# Planirane investicije

U veljači će se ponovno pokrenuti postupak jednostavne nabave za rekonstrukciju kupaonice na drugom katu. Postupak je pokrenut 2020. godine, međutim nadležno Ministarstvo je 2021 .godine odbilo dati suglasnost za postupak navedene jednostavne nabave zato što je cijena zaprimljene ponude prešla procijenjenu vrijednost nabave.

U planu je proširiti kupaonicu u susjednu sobu čime će se osigurati više prostora za kadu. Time će šesterokrevetna soba postati peterokrevetna soba. Jedan korisnik će biti izmješten u trokrevetnu sobu, koja će tada postati četverokrevetna. Veća kupaonica je potrebna zbog lakšeg korištenja lifta za dizanje i spuštanje nepokretnih osoba i lakšeg pristupa kadi. Time će se osigurati optimalna kvaliteta osobne njege za nepokretne korisnike.